**INFORMATĪVAIS ZIŅOJUMS**

**“PAR VALSTS KONTROLES REVĪZIJĀ**

**„PAR LATVIJAS REPUBLIKAS 2016.GADA PĀRSKATU PAR VALSTS BUDŽETA IZPILDI UN PAR PAŠVALDĪBU BUDŽETIEM” SNIEGTAJIEM IETEIKUMIEM UN FINANŠU MINISTRIJAS IEBILDUMIEM”**

Saskaņā ar Ministru kabineta 2009.gada 7.aprīļa noteikumu Nr.300 „Ministru kabineta kārtības rullis” 58.punktu Finanšu ministrija pēc savas iniciatīvas ir sagatavojusi informatīvo ziņojumu ar mērķi informēt Ministru kabinetu par atsevišķiem Valsts kontroles revīzijas rezultātā sniegtiem ieteikumiem.

**Esošā situācija**

Valsts kontrole ir veikusi revīziju „Par Latvijas Republikas 2016.gada pārskatu par valsts budžeta izpildi un par pašvaldību budžetiem” (turpmāk – revīzija) un sniegusi atzinumu “Par Latvijas Republikas 2016.gada pārskata par valsts budžeta izpildi un par pašvaldību budžetiem sagatavošanas pareizību”.

**Problēmas raksturojums**

Valsts kontroles revīzijas ziņojumā ir sniegti septiņi ieteikumi, no kuriem viena ieteikuma ieviešana ir citas ministrijas kompetences jautājums, savukārt par sešiem ieteikumiem ziņojuma projekta saskaņošanas laikā netika panākta Valsts kontroles un Finanšu ministrijas savstarpēja vienošanās.

**I. Par Valsts kontroles revīzijas ziņojumā sniegto ieteikumu, kura izpildē**

**iesaistāma cita ministrija**

Revīzijas ziņojumā ir sniegts viens ieteikums, kas īstenojams Finanšu ministrijai sadarbībā ar citu ministriju. Uzskatām, ka zemāk uzrādītā ieteikuma izpildē nav iesaistāma Finanšu ministrija.

|  |  |
| --- | --- |
| **Valsts kontroles ieteikums** | **Finanšu ministrijas pamatojums:** |
| Finanšu ministrijai sadarbībā ar Tieslietu ministriju veikt pasākumus, lai nodrošinātu detalizētas informācijas uzskaiti un statistisko informāciju par konfiscējamajiem un konfiscētajiem noziedzīgi iegūtajiem līdzekļiem. | Detalizētas informācijas uzskaite un statistiskās informācijas apkopošana par konfiscējamajiem un konfiscētajiem noziedzīgi iegūtajiem līdzekļiem nav Finanšu ministrijas kompetences jautājums. Noziedzīgi iegūtu līdzekļu legalizācijas novēršanas dienests veic detalizētu informācijas uzskaiti un apkopo statistisko informāciju par konfiscējamajiem un konfiscētajiem noziedzīgi iegūtiem līdzekļiem. No Statistikas likuma 6.panta izriet, ka statistikas iestāde (šajā gadījumā - Noziedzīgi iegūtu līdzekļu legalizācijas novēršanas dienests) ir atbildīga par oficiālās statistikas nodrošināšanu. Oficiālās statistikas programmā 2017.gadam ir ietverta Noziedzīgi iegūtu līdzekļu legalizācijas novēršanas dienesta sniegtā informācija par dienesta darbu noziedzīgi iegūtu līdzekļu legalizācijas, terorisma finansēšanas vai šo darbību mēģinājuma, vai cita ar to saistīta noziedzīga nodarījuma novēršanai, atklāšanai vai iztiesāšanai.Procesa īpašnieks ir Tieslietu ministrija, tāpēc uzskatām, ka vienīgi Tieslietu ministrija var veikt procesa uzlabojumus, t.sk. veikt detalizētu maksājumu analīzi atbilstoši ieņēmumu klasifikācijai Valsts kasē atvērtajos kontos, nepieciešamības gadījumā veikt darījumu pārklasifikāciju, kā arī sadarbībā ar zvērinātiem tiesu izpildītājiem nodrošināt jau sākotnēju klasifikācijai atbilstošu maksājumu novirzīšanu atbilstošos kontos. |

**II. Par Valsts kontroles revīzijas ziņojumā sniegtajiem ieteikumiem, kuri netika saskaņoti ar Finanšu ministriju**

Revīzijas ziņojumā ir sniegti seši ieteikumi, kurus Finanšu ministrija atteicās īstenot, ņemot vērā zemāk sniegtos argumentus:

|  |  |
| --- | --- |
| **Valsts kontroles ieteikums** | **Finanšu ministrijas pamatojums:** |
| 1. Finanšu ministrijai pārskatīt ministriju iesniegto nodevu ieņēmumu prognožu pamatotības izvērtēšanas procesa efektivitāti, kā arī nodrošināt kontroles izsekojamību un sekot nodevu ieņēmumu plāna izpildei, savlaicīgi izvērtējot neizpildes iemeslus un veicot atbilstošas darbības.
 | Finanšu ministrija veido pamatbudžeta kopējo nenodokļu prognozi, sistemātiski vērtē nodevu ieņēmumu plāna izpildi un veic atbilstošas darbības, iegūstot maksimāli pieejamo informāciju ieņēmumu attīstības analīzei, plāna izpildes analīzei un ietekmējošo faktoru identificēšanai. Tādējādi Finanšu ministrija jau īstenojusi Valsts kontroles ieteikuma daļu: “[..] sekot nodevu ieņēmumu plāna izpildei, savlaicīgi izvērtējot neizpildes iemeslus un veicot atbilstošas darbības”. Papildus tam Finanšu ministrija ir apņēmusies, identificējot būtiskas un sistemātiskas faktisko ieņēmumu izpildes novirzes no plānotā, nodrošināt dokumentētas informācijas pieprasīšanu no atbildīgās ministrijas, tādējādi nodrošinot kontroles izsekojamību.Tāpat nodevu normatīvo aktu projektu virzības procesā Finanšu ministrija savas kompetences ietvaros izvērtē fiskālās ietekmes pamatotību, sniedzot projekta virzītājam atzinumu.Valsts kontroles ieteikuma daļu: "[..] pārskatīt ministriju iesniegto nodevu ieņēmumu prognožu pamatotības izvērtēšanas procesa efektivitāti [..]" uzskatām par svītrojamu, jo nozaru ministriju kompetencē ir pamatota nodevu prognožu un attiecīgi pamatota izdevumu pieprasījumu sagatavošana. Finanšu ministrijai nav atbilstošas informācijas un kapacitātes, lai nodrošinātu prognožu kvalitatīvu izvērtēšanu nozaru ministriju līmenī. |
| 1. Lai efektīvāk sasniegtu mērķi – samazinātu nereģistrēto saimniecisko darbību, nodrošinātu godīgu konkurenci un novērstu personu izvairīšanos no nodokļu maksātāju pienākumu pildīšanas, Valsts ieņēmumu dienestam izvērtēt nereģistrētas saimnieciskās darbības identificēšanai izlietoto resursu efektivitāti, kā arī samērību pret sasniegto rezultātu.
 | Valsts ieņēmumu dienests 2016.gadā izvērtēja nereģistrētās saimnieciskās darbības identificēšanas un uzraudzības darba rezultātus, Valsts ieņēmumu dienesta cilvēkresursus, kā arī piemērotās darba metodes un secināja, ka ir nepieciešams izveidot atsevišķu struktūrvienību, kuru nepieciešams specializēt minētā procesa izpildes nodrošināšanai. Tādējādi tika nolemts atteikties no līdz šim šajā procesā iesaistītajām 72 amata vietām, izveidojot Valsts ieņēmumu dienesta Nodokļu pārvaldes Nereģistrētās saimnieciskās darbības un uzraudzības daļu ar 20 amata vietām. Vienlaikus šai struktūrvienībai tiek deleģēta ne tikai nereģistrētās saimnieciskās darbības identificēšanas un reģistrēšanās pienākuma uzraudzības funkcija, bet arī uzdevums monitorēt gada deklarācijas iesniegšanas un nodokļu nomaksas korektumu.Minētā lēmuma lietderību raksturo šādi darba rezultāti:1. 2016.gada 8 mēnešos nosūtīti 4 845 paziņojumi fiziskām personām ar atgādinājumu reģistrēties kā nodokļu maksātājiem, 1807 fiziskās personas pēc atgādinājuma saņemšanas reģistrējušās par nodokļu maksātājiem.
2. 2017.gada 8 mēnešos nosūtīti 4 420 paziņojumi fiziskām personām ar atgādinājumu reģistrēties kā nodokļu maksātājiem, 1479 fiziskās personas pēc atgādinājuma saņemšanas reģistrējušās par nodokļu maksātājiem.

Izvērtējot rezultātus, secināms, ka vienas amata vietas efektivitāte ir gandrīz trīskāršojusies.Valsts ieņēmumu dienests ir izvērtējis resursu efektivitāti, veicis strukturālas izmaiņas un tādēļ neatbalsta Valsts kontroles izteikto ieteikumu attiecībā uz nereģistrētas saimnieciskās darbības identificēšanai izlietoto resursu efektivitāti. Vienlaikus norādām, ka Valsts ieņēmumu dienests nepārtraukti analizē sava darba rezultātus, pilnveido darba metodes un meklē jaunas iespējas, tostarp arī izvērtējot resursu efektivitāti, lai novērstu personu izvairīšanos no nodokļu nomaksas. |
| 1. Finanšu ministrijai rast risinājumu, lai nodrošinātu valsts budžeta ieņēmumu kontos ienākošo maksājumu kontroli.
 | Valsts kontrole ir konstatējusi, ka valsts budžeta kontam “Ieņēmumi no konfiscēto noziedzīgi iegūto līdzekļu realizācijas, ko budžetā ieskaita zvērināti tiesu izpildītāji” piekritīgie ieņēmumi ne vienmēr ir atbilstoši ieskaitīti - daļu šim kontam piekritīgo ieņēmumu zvērinātie tiesu izpildītāji ir ieskaitījuši citā valsts budžeta kontā, bet daļa šajā kontā ieskaitīto līdzekļu neatbilst konta ekonomiskajai būtībai. Līdz ar to Valsts kontrole norāda, ka valsts budžeta kontos ieskaitītie ieņēmumi neatbilst kontu ekonomiskajai būtībai, un izsaka ieteikumu Finanšu ministrijai nodrošināt valsts budžeta ieņēmumu kontos ienākošo maksājumu kontroli.Budžeta ieņēmumu klasifikācija no 2015.gada 1.janvāra tika papildināta ar attiecīgiem uzskaites kodiem (12.1.6.0., 12.1.6.1., 12.1.6.2. un 12.1.6.9.), kas nodrošina atsevišķu ieņēmumu uzskaiti, kas iemaksāti valsts budžetā saskaņā ar tiesu nolēmumiem no noziedzīgi iegūto līdzekļu (finanšu līdzekļu un citas mantas) realizācijas vai citu līdzekļu realizācijas noziedzīgi iegūto līdzekļu vērtībā, kā arī ieņēmumus no papildsoda (mantas konfiskācija) realizācijas. Minētie papildinājumi klasifikācijā tika izstrādāti pēc Noziedzīgi iegūto līdzekļu legalizācijas novēršanas dienesta iniciatīvas, sadarbojoties ar Tieslietu ministriju, un iesaistot Latvijas Zvērināto tiesu izpildītāju padomes pārstāvjus. Tādējādi Finanšu ministrija kā par budžetu klasifikāciju izstrādi atbildīgā iestāde ir nodrošinājusi attiecīgas izmaiņas normatīvajā aktā, un ar minētajiem papildinājumiem ieņēmumu kodos jautājums ir sakārtots ieņēmumu uzskaites līmenī. Attiecīgie uzskaites kodu konti ir redzami Valsts kases tīmekļa vietnē – Valsts budžeta ieņēmumu kontu sarakstā (<http://www.kase.gov.lv/l/nodoklu-un-nodevu-konti/7112>) – kur ir nepārprotami skaidri norādīts, kuros kontos ieņēmumus jāieskaita zvērinātiem tiesu izpildītājiem, un kuros – citām institūcijām.Tādējādi ir radīti nosacījumi, lai ar klasifikācijas kodiem nodrošinātu salīdzinošās kopsavilkuma informācijas iegūšanu par valsts budžetā ieskaitītajiem ieņēmumiem no noziedzīgi iegūto līdzekļu un mantas realizācijas, ja ieņēmumi tiek atbilstoši ieskaitīti valsts budžeta ieņēmumu kontos saskaņā ar budžeta ieņēmumu klasifikāciju.Valsts kontroles konstatētā problēma risināma no procesa organizācijas aspekta līdz ieņēmumu ieskaitīšanai kontos, kas nav Finanšu ministrijas ietekmes sfērā. Tādējādi uzskatām, ka jautājuma risināšana ir Tieslietu ministrijas kompetencē kā atbildīgās par zvērinātu tiesu izpildītāju darbības politikas jomu un skatāma kontekstā ar ieteikumu Tieslietu ministrijai pilnveidot noziedzīgi iegūto līdzekļu legalizācijas rezultātā iegūto līdzekļu statistikas nodrošināšanas procesu.Papildus vēršam uzmanību, ka Valsts kase kā maksājumu iestāde pilda Maksājumu pakalpojumu un elektroniskās naudas likumā noteiktās prasības, t.i., maksājumu saņēmēja kontā ieskaita atbilstoši maksājumā norādītajam unikālajam identifikatoram – IBAN. Līdz ar to pat klasificējot maksājuma mērķī norādīto informāciju un veicot tās analīzi ienākošo maksājumu apstrādes procesā Valsts kasei nebūtu tiesības novirzīt šo maksājumu uz citu saņēmēja kontu. Maksājumu pārvirzīšanu atbilstoši konstatētajai nepieciešamībai var veikt tikai ieņēmumu administrējošā iestāde, šajā gadījumā Noziedzīgi iegūtu līdzekļu legalizācijas novēršanas dienests. |
| 1. Lai nodrošinātu uz klientu orientētu servisu, vienkāršotu administratīvo procedūru veikšanu, samazinātu administratīvo slogu nodokļu maksātājiem un neradītu papildu resursu izlietojumu nodokļu administrācijai, Valsts ieņēmumu dienestam nodrošināt automātisku marku aprites pārskatu akceptēšanu.
 | Valsts ieņēmumu dienests uzskata, ka minētā ieteikuma ieviešana nav lietderīga no izmaksu viedokļa līdz Maksājumu administrēšanas informācijas sistēmas ieviešanai, kad tiks nodrošināta marku aprites pārskatu automātiska akceptēšana.Ņemot vērā 2016.gada faktisko situāciju - 2016.gadā ir iesniegti 1661 marku aprites pārskati (149 pārskati par tabakas izstrādājumu akcīzes nodokļa marku apriti un 1512 pārskati par alkoholisko dzērienu akcīzes nodokļa marku apriti) - aptuvenās ieteikuma ieviešanas izstrādes izmaksas ir 35 000 EUR un kopā ar esošajā informācijas sistēmā veikto izmaiņu 5 gadu uzturēšanas izmaksām ir aptuveni 48 000 EUR. |
| 1. Lai nodrošinātu uz klientu orientētu servisu, vienkāršotu administratīvo procedūru veikšanu, samazinātu administratīvo slogu nodokļu maksātājiem un neradītu papildu resursu izlietojumu nodokļu administrācijai, Valsts ieņēmumu dienestam nodrošināt automātisku kontroli pār savstarpējām neatbilstībām marku aprites pārskatos un akcīzes nodokļa deklarācijās.
 | Akcīzes nodokļa deklarācijas un marku aprites pārskatu iesniegšanas termiņi normatīvajos aktos ir noteikti vienādi, t.i., 15.datums. Līdz ar to Valsts ieņēmumu dienesta rīcībā nav nodokļu maksātāja sagatavotā informācija, lai to automātiski iekļautu deklarācijā. Šajā gadījumā, lai izpildītu Valsts kontroles ieteikumu, Valsts ieņēmumu dienestam būtu jānosaka, ka nodokļu maksātājam marku aprites pārskats būtu iesniedzams Elektroniskajā deklarēšanās sistēmā kā primārais dokuments, lai šie dati varētu tikt pārnesti akcīzes nodokļa deklarācijā. Tādējādi varētu paredzēt funkcionāli brīdināt nodokļu maksātāju Elektroniskajā deklarēšanās sistēmā, ka akcīzes nodokļa deklarācijā norādītie dati atšķiras no marku aprites pārskatā uzrādītajiem datiem. Pie šādiem nosacījumiem Valsts ieņēmumu dienests uzskata, ka nodokļu maksātājiem tas nemazinātu administratīvo slogu.  |
| 1. Ievērojot labas pārvaldības principu un klientorientētu pieeju, Valsts ieņēmumu dienestam rast risinājumu, lai potenciālie mantinieki pirms mantojuma lietas ierosināšanas varētu iegūt datus par mirušās personas nodokļu pārmaksu esību un apmēru, kā arī informēt sabiedrību par šāda pakalpojuma pieejamību un kārtību informācijas pieprasīšanai un saņemšanai.
 | Ņemot vērā to, ka informāciju par mantinieku apstiprināšanu mantojuma tiesībās Valsts ieņēmumu dienests iegūst ar nobīdi laikā (notāram nav pienākums informēt Valsts ieņēmumu dienestu par personas apstiprināšanu mantojuma tiesībās), var būt situācijas, kad atbilstoši Valsts ieņēmumu dienestā pieejamajai informācijai nodokļu pārmaksas un parādi attiecas uz mirušo personu (mantojuma atstājēju), bet faktiski uz konkrēto brīdi šīs tiesības un saistības jau ir ieguvusi cita persona (mantinieks). Līdz ar to sniegt informāciju par mirušās personas saistību un tiesību apjomu kādam potenciālajam mantiniekam (radiniekam) nedrīkstētu arī tādēļ, ka šīs saistības un tiesības uz konkrēto brīdi jau iespējams ir ieguvusi cita persona, par kuru Valsts ieņēmumu dienestam informācija vēl nemaz nav saņemta. Šāda iemesla dēļ informācija par mantojuma atstājēja saistību un tiesību saturu būtu iegūstama tieši ierosinātās mantojuma lietas ietvaros. Tas izslēgtu iespējamo risku izsniegt informāciju par saistībām un tiesībām, kuras jau ir nodotas citām personām.Izvērtējot normatīvo regulējumu, secināms, ka normatīvais regulējums neparedz potenciālo mantinieku tiesības pieprasīt informāciju no Valsts ieņēmumu dienesta. Šobrīd spēkā esošais regulējums nodrošina potenciālo mantinieku tiesību realizāciju noteiktā kārtībā (ierosinot mantojuma lietu pie notāra un tieši šīs mantojuma lietas ietvaros lūdzot noskaidrot atstātā mantojuma saturu). Šāda kārtība nodrošina to, ka informāciju tik tiešām pieprasa personas, kuras ir ieinteresētas saņemt mantojumu (potenciālie mantinieki), un informācija tiek sniegta tikai tad, ja neviens līdz tam brīdim mantojuma tiesībās nav apstiprināts.  |

 **Problēmas risinājums**

Lūdzam pārskatīt Valsts kontroles deleģējumu, lai novirzītu ieteikuma ieviešanu tieši tai ministrijai, kuru kompetencē ir minētais jautājums.

Finanšu ministre D.Reizniece-Ozola

Bierne, 67083923

antra.bierne@fm.gov.lv